

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2024 година***

***С к о п ј е***

***ЗАПИСНИК***

***од Сто педесет и третата******седница на Управниот одбор на***

***Фондот за здравствено осигурување на Република Северна Македонија,***

*одржана на 29 декември 2023 година со почеток во 11.00 часот*

*во просториите на Фондот*

***Присутни членови на Управниот одбор:***

* *д-р Фадил Цана, претставник од Министерството за здравство – претседател;*
* *Дејан Николовски, претставник од Министерството за финансии – заменик на претседателот;*
* *д-р* *Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Присутни од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *д-р Асаф Абдурамани, В.Д. директор на ФЗОРСМ;*
* *Јасминка Смилевска, директор на правниот сектор (учествуваше во работата по точките 2 и 3 од дневниот ред на седницата);*
* *д-р Игор Неловски, советник на директорот (учествуваше во работата по точките 2, 3 и 8 од дневниот ред на седницата);*
* *Миле Сугарев, директор на секторот за финансиски прашања (учествуваше во работата по точките 5, 6, 7, 8, 9, 10 и 11 од дневниот ред на седницата);*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот на Управниот одбор Фадил Цана. На почетокот утврди дека се присутни шест членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

# Предлог за донесување на Одлука за формирање на Второстепена комисија за лекување во странство;

# Предлог за донесување Правилник за критериумите за склучување договори, начинот на плаќање и постапката за остварување на правото на биомедицинско потпомогнато оплодување во здравствените установи кои вршат специјалистичко-консултативна здравствена заштита и утврдување референтни цени на услуги од гинекологија и акушерство и од интервентна радиологија;

1. *Предлог за донесување Правилник за начин и методологија за утврдување референтни цени на здравствени услуги за примарна превентивна, специјалистичко – консултативна и болничка здравствена заштита;*
2. *Предлог за донесување одлука за одредување надоместоци за специјалистички лаборатории кои за првпат склучуваат договор со Фондот со Предлог за изменување на Планот и програмата за здравствени услуги за 2023 година за новите лаборатории кои ќе склучуваат договори согласно новата одлука;*
3. *Разгледување на Барање за зголемување на годишниот надоместок за извршување здравствени услуги согласно понудениот план за вид и обем за 2024 година на ПЗУ Оториномедика од Куманово;*

# Предлог за донесување на Одлука за утврдување на Буџетот на Фондот за здравствено осигурување на Република Северна Македонија за 2024 година;

# Предлог за донесување на Одлука за извршување на Буџетот на Фондот за здравствено осигурување на Република Северна Македонија за 2024 година;

# Предлог за донесување на Годишен план на приходи и расходи за финансирање на јавните здравствени установи за остварување на правата од здравственото осигурување за 2024 година;

# Предлог за утврдување на максималниот број завршени здравствени услуги (пакети) од болничката здравствена заштита од областа кардиологија и кардиохирургија – БЛК1, БЛК2, БЛК3, БЛК4, БЛК5, БЛК6, БЛК7, БЛК8, БЛК9 и БЛК10 за 2024 година;

# Предлог за донесување Одлука за утврдување на вкупниот договорен надоместок на јавните здравствени установи за 2024 година;

# Предлог за утврдување на договорните надоместоци за 2024 година за приватните здравствени установи од болничката здравствена заштита од областите на кардио хирургијата и очната хирургија, и за бањите;

# Предлог за утврдување на договорните надоместоци за 2024 година за приватните здравствени установи од областите на специјалистичко - консултативната здравствена заштита, специјалистичко-консултативната стоматолошка здравствена заштита од дејностите орална хирургија, ортодонција и протетика, лабораториите кои работат по упат на матичен лекар (ЛУ1), Фармацевтскиот факултет и за МАНУ;

1. *Разно.*

*По изложувањето на предлог дневниот ред, претседателот праша дали има и други предлози за дневниот ред на денешната седница.*

*Директорката Филиповска Грашкоска наведе дека Планот и програмата за здравствени услуги се во надлежност на директорот на Фондот а не на Управниот одбор, поради што предлогот од точката 4 за изменување на Планот и програмата за здравствени услуги за 2023 година не би требало да се вклучи на дневниот ред. Предложи и дневниот ред да се дополни со разгледување на Информацијата за потребата од исправка на Одлуката за утврдување на референтните цени на лекови, која беше донесена на минатата седница одржана на 18 декември.*

*Тања Дејаноска предложи точката 4 да се дискутира на друга седница а на денешната седница да се разгледа Барањето за зголемување на буџетите на секундарно ниво, кое денес е поднесено до Управниот одбор од Комората на приватно здравство на Македонија и од кое има примерок.*

*Димитар Димитриевски предложи, со оглед дека на В.Д. директорот Асаф Абдурамани во февруари ќе му истече мандатот а конкурсот за именување директор треба да трае најмалку триесет дена, Управниот одбор да започне постапка за објавување конкурс за директор на Фондот. Затоа, побара во дневниот ред да се вклучи и точка за донесување одлука за објавување конкурс за директор на Фондот.*

*Дадените предлози беа едногласно прифатени,* *по што за седницата едногласно се усвои следниот*

***Д Н Е В Е Н Р Е Д***

# Предлог за донесување на Одлука за формирање на Второстепена комисија за лекување во странство;

# Предлог за донесување Правилник за критериумите за склучување договори, начинот на плаќање и постапката за остварување на правото на биомедицинско потпомогнато оплодување во здравствените установи кои вршат специјалистичко-консултативна здравствена заштита и утврдување референтни цени на услуги од гинекологија и акушерство и од интервентна радиологија;

1. *Предлог за донесување Правилник за начин и методологија за утврдување референтни цени на здравствени услуги за примарна превентивна, специјалистичко – консултативна и болничка здравствена заштита;*
2. *Разгледување на Барање за зголемување на годишниот надоместок за извршување здравствени услуги согласно понудениот план за вид и обем за 2024 година на ПЗУ Оториномедика од Куманово;*

# Предлог за донесување на Одлука за утврдување на Буџетот на Фондот за здравствено осигурување на Република Северна Македонија за 2024 година;

# Предлог за донесување на Одлука за извршување на Буџетот на Фондот за здравствено осигурување на Република Северна Македонија за 2024 година;

# Предлог за донесување на Годишен план на приходи и расходи за финансирање на јавните здравствени установи за остварување на правата од здравственото осигурување за 2024 година;

# Предлог за утврдување на максималниот број завршени здравствени услуги (пакети) од болничката здравствена заштита од областа кардиологија и кардиохирургија – БЛК1, БЛК2, БЛК3, БЛК4, БЛК5, БЛК6, БЛК7, БЛК8, БЛК9 и БЛК10 за 2024 година;

# Предлог за донесување Одлука за утврдување на вкупниот договорен надоместок на јавните здравствени установи за 2024 година;

# Предлог за утврдување на договорните надоместоци за 2024 година за приватните здравствени установи од болничката здравствена заштита од областите на кардио хирургијата и очната хирургија, и за бањите;

# Предлог за утврдување на договорните надоместоци за 2024 година за приватните здравствени установи од областите на специјалистичко - консултативната здравствена заштита, специјалистичко-консултативната стоматолошка здравствена заштита од дејностите орална хирургија, ортодонција и протетика, лабораториите кои работат по упат на матичен лекар (ЛУ1), Фармацевтскиот факултет и за МАНУ;

1. *Информација за потребата од исправка на Одлуката за утврдување на референтните цени на лекови, донесена на седницата одржана на 18 декември 2023 година;*

# Предлог за донесување Одлука за распишување на конкурс за именување на директор на Фондот за здравствено осигурување на Република Северна Македонија (за едно лице)

# Разгледување на Барање за зголемување на буџетите на секундарно ниво поднесено од Комората на приватно здравство на Македонија;

# Разно.

*Потоа се поделија материјалите за точките 12 и 14 и се пристапи кон разгледување на точките на дневниот ред.*

# **ТОЧКА 1 -** Предлог за донесување на Одлука за формирање на Второстепена комисија за лекување во странство

*Претседателот Фадил Цана наведе дека согласно со побараното на минатата седница, од службите на Фондот е подготвен предлог кој содржи конкретни имиња на членовите на комисијата. Повеќето од нив и досега биле членови, односно заменици членови на комисијата. Веднаш потоа предложи за претседател на комисијата да биде утврден д-р Блерим Адеми, кој во предлог одлуката е наведен како нејзин член. Објасни дека д-р Адеми е невролог и дека имајќи во вид дека претседателот на Управниот одбор е тој кој ги потпишува решенијата за лекување во странство врз основа на одлуките на Второстепена комисија за лекување во странство, координацијата со д-р Адеми ќе му дава дополнителна сигурност во постапките. Додаде и дека овој предлог е усогласен со министерот за здравство.*

*Потоа дискутираа и останатите членови на Управниот одбор.*

*Маја Ковачева наведе дека со оглед што во предлог одлуката како претседател е наведена досегашната претседателка на комисијата д-р Сања Трајковска, а не сме добиле сознанија за пропусти во нејзината работа како претседател, принципиелно е против нејзино менување.*

*Љубиша Каранфиловски наведе дека комисијата ги донесува одлуките со мнозинство на гласови, така што не е клучно кој ќе биде претседател, а претседателот Фадил Цана ги повтори причините поради кои бара за претседател да биде именуван д-р Адеми и укажа дека д-р Трајковска и понатаму ќе биде член на комисијата.*

*Потоа претседателот ја заклучи расправата по првата точка на дневниот ред и побара Управниот одбор да гласа за предлогот за донесување на Одлука за формирање на Второстепена комисија за лекување во странство со претседател д-р Блерим Адеми.*

*За предлогот гласаа Фадил Цана, Љубиша Каранфиловски, Димитар Димитриевски и Тања Дејаноска а Дејан Николовски и Маја Ковачева се воздржаа од гласање. На тој начин, Управниот одбор со мнозинство на гласови донесе*

***Одлука***

***за формирање на Второстепена комисија за лекување во странство***

*со која се утврди составот на комисијата, како и секретарот на комисијата и неговата редовна замена.*

# **ТОЧКА 2 -** Предлог за донесување Правилник за критериумите за склучување договори, начинот на плаќање и постапката за остварување на правото на биомедицинско потпомогнато оплодување во здравствените установи кои вршат специјалистичко-консултативна здравствена заштита и утврдување референтни цени на услуги од гинекологија и акушерство и од интервентна радиологија

*Објаснување за предлогот дадоа директорите Филиповска Грашкоска и Абдурамани, објаснувајќи ги причините за донесувањето на новиот правилник и основните новини во споредба со сега важечкиот, а по нив и Јасминка Смилевска објасни некои од карактеристичните новини што се воведуваат. Наведоа дека по барањата и укажувањата на осигурениците и на здружението До бебе по патот на ИВФ, од каде дојдоа укажувања за одредени недостатоци во постапката за утврдување на правото на биомедицинско потпомогнато оплодување, како и поради одредени проблеми при донесување на одлуки од страна на комисијата за биомедицинско потпомогнато оплодување, се извршија измени и доуредувања на досегашната постапка и на обврските на осигурените лица, здравствените установи и Фондот во постапката. На новиот правилник работеше работна група составена од претставници на Фондот и од стручни лица номинирани од Лекарската комора. Во него попрецизно се утврдени обврските на здравствените установи кои ја даваат услугата кон Фондот, а утврдени се и сите видови на постапки кои се на товар на Фондот како и периодот од раѓање на дете, односно оплодување до повторниот обид. На крајот известија и дека Фондот до Министерството за здравство доставил предлог за измена на Законот за здравственото осигурување, за да се овозможи зголемување на вкупниот број на постапки на товар на Фондот на вкупно шест, без оглед за кое дете се работи (прво, второ, трето ... ) .*

*Потоа Игор Неловски даде објаснување на вториот дел на предлогот кој се однесува на референтните цени на здравствените услуги поврзани со биомедицинско потпомогнатото оплодување. Наведе дека, согласно со новините од правилникот, со кои се дефинираат протоколи за начинот на извршување на услугите за биомедицинско потпомогнато оплодување, потребно е да се направат и измени во Ценовникот на здравствени услуги на Фондот, односно постоечките две здравствени услуги, БПО Биомедицинско потпомогнато оплодување и БПО02 Биомедицинско потпомогнато оплодување со гестациски носител, треба да се заменат со петнаесет нови здравствени услуги со референтни цени.*

*Тања Дејаноска наведе дека и со новиот правилник не се воведуваат критериуми на успешност во давањето на услугите на биомедицинско потпомогнато оплодување, што би било во корист, односно во заштита на пациентите. Наведе и дека предложените референтни цени на здравствените услуги се високи.*

*Потоа се дискутираше за одделни здравствени услуги, за кои членовите на Управниот одбор поставуваа прашања а Игор Неловски и директорот Абдурамани даваа одговори и дополнителни објаснувања. Откако дискусијата беше исцрпена, се пристапи кон гласање за предлозите.*

*За донесување на Правилникот гласаа Фадил Цана, Дејан Николовски, Љубиша Каранфиловски и Димитар Димитриевски, а Тања Дејаноска и Маја Ковачева се воздржаа од гласање. На тој начин, Управниот одбор со мнозинство на гласови донесе*

***Правилник***

***за критериумите за склучување договори, начинот на плаќање и постапката за остварување на правото и на здравствените услуги за биомедицинско потпомогнато оплодување во здравствените установи кои вршат специјалистичко-консултативна здравствена заштита***

*Потоа, заради утврдување на референтните цени на здравствените услуги поврзани со биомедицинско потпомогнатото оплодување, Управниот одбор едногласно донесе*

***Одлука***

***за дополнување на Одлуката за утврдување референтни цени во специјалистичко-консултативна здравствена заштита***

*и*

***Одлука***

***за дополнување на Одлуката за утврдување референтни цени за пакети на завршени епизоди на лекување за специјалистичко-консултативна здравствена заштита - амбулантски***

***ТОЧКА 3 -*** *Предлог за донесување Правилник за начин и методологија за утврдување референтни цени на здравствени услуги за примарна превентивна, специјалистичко – консултативна и болничка здравствена заштита*

*Во врска со предлогот од точката 3 на дневниот ред, Јасминка Смилевска објасни дека правилникот се подготвил заради исполнување и реализација на мерки и активности од Националната стратегија за спречување на корупцијата и судир на интереси за периодот 2021-2025 година. Со нив, Фондот бил задолжен да донесе Правилник за утврдување на референтни цени на здравствени услуги. Истакна дека и досега во Фондот се применувала истата методологија но таа не била нормирана во правилник, а за самиот начин на утврдување на референтните цени немало забелешки.*

*Тања Дејаноска изрази незадоволство од составот на комисијата за утврдување на референтни цени како што е тој утврден во правилникот, наведувајќи дека како таква таа не може да придонесе за развој на здравствениот систем. Во комисијата би требало да има не само членови од вработените во Фондот туку и претставници на приватниот сектор, на репрезентативниот синдикат и на други чинители. Само со таков состав би можело во рамките на самата комисија да се чујат различни мислења.*

*Во продолжение Игор Неловски ја објасни улогата и начинот на работа на комисијата, истакнувајќи дека таа пред сѐ се состои во анализирање на податоците за трошоците кои ги сочинуваат здравствените услуги.*

*Потоа, се пристапи кон гласање за предлогот.*

*За донесување на Правилникот гласаа Фадил Цана, Дејан Николовски, Љубиша Каранфиловски, Димитар Димитриевски и Маја Ковачева, а Тања Дејаноска гласаше против. На тој начин, Управниот одбор со мнозинство на гласови донесе*

***Правилник***

***за начин и методологија за утврдување референтни цени на здравствени услуги за примарна превентивна, специјалистичко – консултативна***

***и болничка здравствена заштита***

***ТОЧКА 4 -*** *Разгледување на Барање за зголемување на годишниот надоместок за извршување здравствени услуги согласно понудениот план за вид и обем за 2024 година на ПЗУ Оториномедика од Куманово*

*Претседателот Фадил Цана констатира дека од Фондот сѐ уште не е доставен материјал за оваа точка, односно податоци за движењето на реализираните услуги и надоместоците во изминатите години на здравствените установи од областа на оториноларингологијата на подрачјето на Куманово. Такво барање беше поставено на минатата седница.*

*Директорот Абдурамани наведе дека не е доставен материјал затоа што за тоа е потребна поширока анализа и на други приватни здравствени установи од таа област со сите елементи кои влијаат на надоместокот. Со оглед на моменталната ангажираност на расположливиот кадар на Фондот, за анализата да се подготви е потребно подолго време, околу два месеци.*

*Тања Дејаноска потсети дека од нејзина страна уште во август било побарано анализа за лабораториите да подготви секторот за финансиски прашања. Анализата требаше да покаже дали има објаснување за појавата некои неодамна отворени лаборатории да имаат надоместоци поголеми од надоместоците на лаборатории со кои Фондот подолго време има договори.*

*Димитар Димитриевски пак наведе дека од дописот на ПЗУ Оториномедика не се гледа дека постои значајна дискрепанца помеѓу нејзиниот и надоместоците на другите посочени здравствени установи.*

*По ова, претседателот Фадил Цана ја заклучи расправата за точката 4 со констатација дека останува да се достави прегледот што ќе го изработи Фондот па потоа да се дискутира по барањето на ПЗУ Оториномедика.*

***ТОЧКА 5 -*** *Предлог за донесување на Одлука за утврдување на Буџетот на Фондот за здравствено осигурување на Република Северна Македонија за 2024 година*

*Претседателот Фадил Цана го прочита предлогот за утврдување на буџетот во износ од 46.386.000.000 денари, по што Миле Сугарев објасни дека Управниот одбор со одлука треба да го утврди износот на буџетот кој претходно бил усвоен од Собранието на РСМ на 27 декември 2023 година, како и да донесе одлука за извршување на буџетот. Наведе и дека Буџетот за 2024 во споредба со почетниот буџет за 2023 година е поголем за 3,7 милијарди денари.*

*Потоа Управниот одбор едногласно ја донесе предложената*

***Одлука***

***за утврдување на Буџетот на Фондот за здравствено осигурување на Република Северна Македонија за 2024 година***

*со која буџетот на Фондот се утврди во висина од 46.386.000.000 денари.*

***ТОЧКА 6 -*** *Предлог за донесување на Одлука за извршување на Буџетот на Фондот за здравствено осигурување на Република Северна Македонија за 2024 година*

*Имајќи го во вид наведеното за точката 5, во рамките на точката 6 од дневниот ред Управниот одбор едногласно донесе*

***Одлука***

***за извршување на Буџетот на Фондот за здравствено осигурување на Република Северна Македонија за 2024 година***

***ТОЧКА 7 -*** *Предлог за донесување на Годишен план на приходи и расходи за финансирање на јавните здравствени установи за остварување на правата од здравственото осигурување за 2024 година*

*Миле Сугарев објасни дека според Законот за здравственото осигурување, Управниот одбор на Фондот е обврзан да ги утврди и одобри финансиските планови на јавните здравствени установи и вкупниот годишен финансиски план за финансирање здравствени услуги во јавното здравство, по што објасни од кои приходи и расходи се сочинети вкупните приходи и расходи на јавните здравствени установи. Стручната служба на Фондот ги обединила доставените годишни финансиски планови што ги доставија јавните здравствени установи и го подготви предлогот до Управниот одбор. Наведе и дека Годишниот план е во вкупна висина од 30.838 милиони денари.*

*По објаснувањето на Миле Сугарев, Тања Дејаноска укажа на плановите на некои од јавните здравствени установи, по што наведе дека очигледно имаме неодржлив здравствен систем и тоа од причина што не се оди по логичниот редослед за насочување на средствата, најпрвин да се стави акцент и да се инвестира во примарната здравствена заштита, па во секундарната, па во терцијарната. Со погрешно насочување на средствата постепено го уништуваме нашиот здравствен систем кој беше еден од најдобрите.*

*Потоа се пристапи кон гласање по предлогот.*

*За донесување на Годишниот план гласаа Фадил Цана, Дејан Николовски, Љубиша Каранфиловски, Димитар Димитриевски и Маја Ковачева, а Тања Дејаноска се воздржа од гласање. На тој начин, Управниот одбор со мнозинство на гласови донесе*

***Годишен план на приходи и расходи***

***за финансирање на јавните здравствени установи за остварување на правата од здравственото осигурување за 2024 година***

***ТОЧКА 8 -*** *Предлог за утврдување на максималниот број завршени здравствени услуги (пакети) од болничката здравствена заштита од областа кардиологија и кардиохирургија – БЛК1, БЛК2, БЛК3, БЛК4, БЛК5, БЛК6, БЛК7, БЛК8, БЛК9 и БЛК10 за 2024 година*

*Објаснување за предлогот од точката 9 на дневниот ред даде Игор Неловски. На почетокот наведе дека здравствените услуги на кои се однесува одлуката, согласно со Решението за работа издадено од Министерството за здравство, можат да се изведуваат во ЈЗУ Универзитетска клиника за државна кардиохирургија, ЈЗУ Универзитетска клиника за кардиологија, ЈЗУ Универзитетска клиника за торакална и васкуларна хирургија, ПЗУ Клиничка болница „Систина“ и ПЗУ Клиничка болница „Жан Митрев“, со одделни исклучоци за некои услуги и здравствени установи. Бидејќи се работи за скапи услуги за кои се користат скапи материјали за вградување (стентови, валвули и сл.), како и скап потрошен материјал за извршување на интервенциите (катетери, водичи на жици и сл.), со одлука на Управниот одбор се определува нивниот максимален број и здравствените установи каде што ќе може да се изведуваат.*

*Потоа директорот Абдурамани подетално објасни на кои од наведените здравствени установи, по колкав број од здравствените услуги се предлага да бидат распоредени.*

*Тања Дејаноска укажа дека Фондот треба да прибира податоци за успешноста во изведувањето на одделните услуги во одделните здравствени установи и при распоредувањето на процедурите да се базира и на тие податоци.*

*Претседателот Фадил Цана праша како биле распоредени процедурите во минатата година и врз основа на што е направен сега предложениот распоред а директорот Абдурамани наведе дека интенцијата на Фондот била најпрвин акцентот да се стави на болниците од јавното здравство, а оние процедури кои ќе треба да се извршуваат во приватните болници да бидат рамномерно распоредени помеѓу нив.*

*Миле Сугарев дополни дека Фондот ги насочува приватните здравствени установи да извршуваат повеќе услуги од кардиохирургијата а помалку од васкуларната хирургија, како и дека со изведувањето на скапите процедури здравствените установи побргу го исцрпуваат договорниот надоместок кој им е утврден од Фондот. Наведе и дека од Владата и од Државната комисија за спречување на корупцијата на Фондот му е укажувано помеѓу приватните здравствени установи услугите да ги распоредува рамномерно.*

*Во продолжение се дискутираше подетално за бројот на услугите предвидени за одделните здравствени установи во мината година и во оваа година, при што се даваа и предлози за поинакво распоредување на некои од услугите за 2024 година.*

*Претседателот Фадил Цана предложи, да не се врши драстично намалување на бројот на услугите кај одделните приватни болници во однос на бројот утврден за 2023 година, па во таа смисла кај услугата со шифра БЛК1 - трансаортална имплантација или репласман на валвула, наместо по осум услуги од тој вид за двете болници, да се определи во Клиничката болница Жан Митрев да може да се извршат единаесет услуги а во Клиничката болница Систина шест.*

*Предлогот беше прифатен од останатите членови, па откако се внесе во текстот на одлуката, Управниот одбор едногласно донесе*

***Одлука***

***за утврдување на максималниот број завршени здравствени услуги (пакети) од болничката здравствена заштита од областа на кардиологијата и кардиохирургијата кои што здравствените установи ќе може да ги извршуваат во 2024 година***

***ТОЧКА 9 -*** *Предлог за донесување Одлука за утврдување на вкупниот договорен надоместок на јавните здравствени установи за 2024 година*

*Воведно објаснување на предлогот даде директорката Филиповска Грашкоска наведувајќи дека предложените надоместоци за јавните здравствени установи биле дефинирани преку состаноците одржани со нив во минатиот и овој месец и дека се во рамките на средствата утврдени во буџетот на Фондот за таа намена.*

*Потоа се отвори дискусија во која членовите на Управниот одбор поставуваа прашања за надоместоците на одделни јавни здравствени установи а Миле Сугарев даваше одговори и дополнителни објаснувања.*

*Во рамките на дискусијата, Тања Дејаноска праша за висината на надоместокот на Клиничката болница Штип кој бил зголемен за 10 милиони денари, како и дали е точно дека таа болница барала средства за софтверско решение, кое веќе било изработено, за што има сознание по пријави од ИТ компании.*

*Директорот Абдурамани објасни дека за секој утврден надоместок имало аргументација која била оценувана при неговото дефинирање, вклучително и на состаноците со здравствените установи што Фондот ги одржа во минатиот и овој месец.*

*Во однос на набавката на софтверско решение, директорката Филиповска Грашкоска и Миле Сугарев наведоа дека немаат информација дека се барале и одобриле средства за таква намена, а Тања Дејаноска побара Фондот да направи контрола во болницата за да се утврди дали во текот на годината Клиничката болница Штип извршила набавка на софтверско решение.*

*Дискусијата продолжи и за надоместоците на други јавни здравствени установи а по нејзиното исцрпување, се пристапи кон гласање по предлогот.*

*За донесување на Одлуката гласаа Фадил Цана, Дејан Николовски, Љубиша Каранфиловски, Димитар Димитриевски и Маја Ковачева, а Тања Дејаноска се воздржа од гласање. На тој начин, Управниот одбор со мнозинство на гласови донесе*

***Одлука***

***за утврдување на вкупниот договорен надоместок на јавните здравствени установи за 2024 година***

*со која се утврдија договорните надоместоци за 2024 година за сите јавни здравствени установи.*

*Потоа, на предлог на Тања Дејаноска, Управниот одбор едногласно донесе*

***Заклучок:*** *Да се изврши контрола во Клиничката болница Штип за да се провери дали во 2023 година таа здравствена установа имала во својот план за јавни набавки предвидено и дали спровела постапка за набавка или надградба на софтверско решение.*

***ТОЧКА 10 –*** *Предлог за утврдување на договорните надоместоци за 2024 година за приватните здравствени установи од болничката здравствена заштита од областите на кардиохирургијата и очната хирургија и за бањите*

*Расправата по точката 10 започна со надоместоците на здравствените установи од болничката здравствена заштита кои извршуваат услуги од областа на кардиохирургијата. Објаснување за нив даде Миле Сугарев, наведувајќи дека согласно со правилникот со кој се уредува начинот на плаќање за услугите на овие установи, надоместокот се утврдува врз основа на реализацијата за првите три квартали од годината и проекцијата за услуги што ќе се извршат во четвртиот квартал. Истакна дека при дефинирање на надоместоците за следната година се земаат во вид реализираните а не планираните услуги во претходната година. Конечниот надоместок за 2024 година ќе се утврди по 10 јануари, кога ќе ги добиеме податоците и за реализацијата на услугите во четвртиот квартал на 2023 година. Потоа детално објасни како се движела висината на надоместокот и колкав број на услуги биле планирани и реализирани по квартали од двете здравствени установи.*

*По објаснувањето се отвори расправа во која зедоа учество сите членови на Управниот одбор и директорите на Фондот.*

*Маја Ковачева истакна дека и Фондот придонел за помалата реализација на услуги затоа што во некои случаи ги известил болниците за зголемувањето на надоместокот со задоцнување па тие немале доволно време да остварат поголема реализација.*

*Претседателот Фадил Цана предложи во рамките на вкупниот надоместок за секоја од здравствените установи да не се утврдат условни надоместоци за детска кардиохиругија како што е наведено во работниот материјал. Останатите членови на Управниот одбор освен Тања Дејаноска го поддржаа предлогот и истиот беше внесен во предлог одлуката.*

*Потоа се пристапи кон гласање.*

*За донесување на Одлуката гласаа Фадил Цана, Дејан Николовски, Љубиша Каранфиловски, Димитар Димитриевски и Маја Ковачева, а Тања Дејаноска се воздржа од гласање. На тој начин, Управниот одбор со мнозинство на гласови донесе*

***Одлука***

***за утврдување на висината на вкупниот договорен надоместок во 2024 година за приватните здравствени установи „Жан Митрев“ и „Аџибадем Систина“***

*Потоа директорката Филиповска Грашкоска ги објасни надоместоците на приватните здравствени установи кои даваат здравствени услуги од областа на очната хирургија при што наведе дека нема зголемување на надоместоците**во однос на 2023 година.*

*По објаснувањето Управниот одбор едногласно донесе*

***Одлука***

***за утврдување на висината на вкупниот договорен надоместок во 2024 година на приватните здравствени установи кои имаат склучено договор со Фондот за услуги од областа на очната хирургија***

*Понатаму, расправата за точката 10 продолжи со објаснување за надоместоците на здравствените установи кои вршат медицинска рехабилитација како продолжено болничко лекување кое го дадоа директорката Филиповска Грашкоска и Миле Сугарев. Откако посочија кај кои здравствени установи има измени на надоместокот во однос на 2023 година, Управниот одбор едногласно ја донесе предложената*

***Одлука***

***за утврдување договорен надоместок во 2024 година за здравствените установи кои вршат медицинска рехабилитација како продолжено болничко лекување (бањи)***

***ТОЧКА 11 -*** *Предлог за утврдување на договорните надоместоци за 2024 година за приватните здравствени установи од областите на специјалистичко - консултативната здравствена заштита, специјалистичко-консултативната стоматолошка здравствена заштита од дејностите орална хирургија, ортодонција и протетика, лабораториите кои работат по упат на матичен лекар (ЛУ1), Фармацевтскиот факултет и за МАНУ*

*Воведно објаснување за предлогот даде Миле Сугарев по што се отвори дискусија.*

*Тања Дејаноска побара Управниот одбор да не го прифати предлогот, односно да не врши зголемување на надоместоците врз основа на ваков предлог. Наведе дека начинот на утврдување на надоместоците што сега се применува во Фондот не е транспарентен и е штетен за здравствениот систем. Имаме примери на нови здравствени установи со високи надоместоци а установи кои долго време работат имаат помали. Затоа треба веднаш да се ревидира правилникот со кој е уреден начинот на утврдување на надоместоците. Притоа да се има во вид анализата за надоместоците на специјалистичките здравствени установи во Барањето на Комората на приватно здравство на Македонија, што се подели на почетокот на седницата.*

*Директорката Филиповска Грашкоска наведе дека не е извршено зголемување на надоместоците за ниту еден вид здравствени установи од оваа точка освен за стоматолозите специјалисти. И за стоматолозите специјалисти зголемувањето е утврдено уште во месец мај, но со одложена примена од моментот кога ќе бидат утврдени нови референтни цени за услугите што ги даваат.*

*Дискусијата продолжи со учество и на останатите членови на Управниот одбор а по нејзиното исцрпување се пристапи кон гласање за предлозите од точката 11.*

*За донесување на предложените одлуки гласаа Фадил Цана, Дејан Николовски, Љубиша Каранфиловски, Димитар Димитриевски и Маја Ковачева, а Тања Дејаноска гласаше против. На тој начин, Управниот одбор со мнозинство на гласови донесе*

***Одлука***

***за утврдување на висината на вкупниот договорен надоместок на здравствените установи за обезбедени услуги од областа на специјалистичко-консултативната здравствена заштита за 2024 година***

***Одлука***

***за утврдување на висината на вкупниот договорен надоместок на здравствените установи за обезбедени услуги од областа на специјалистичко-консултативната стоматолошка здравствена заштита од дејностите орална хирургија, ортодонција и протетика за 2024 година***

***Одлука***

***за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко-консултативната здравствена заштита по упат од избран лекар за 2024 година***

***Одлука***

***за утврдување договорен надоместок за Фармацевтски факултет за лабораториски услуги од областа на молекуларната биологија и генетското инженерство во 2024 година***

*и*

***Одлука***

***за утврдување на висината на вкупниот договорен надоместок на Македонската академија на науките и уметностите (МАНУ) за 2024 година***

***ТОЧКА 12 -*** *Информација за потребата од исправка на Одлуката за утврдување на референтните цени на лекови, донесена на седницата одржана на 18 декември 2023 година*

*Во рамките на точката 12 Управниот одбор ја разгледа Информацијата за забележаните технички грешки кај максималните референтни цени на два лека во Одлуката донесена на 18 декември 2023 година. Бидејќи одлуката е веќе објавена во Службен весник на РСМ, потребно е на истиот начин да се објави и исправка на грешките.*

*Имајќи го во вид образложението содржано во Информацијата, Управниот одбор без дискусија ја усвои со мнозинство на гласови.*

*За усвојување на Информацијата гласаа Фадил Цана, Дејан Николовски, Љубиша Каранфиловски, Димитар Димитриевски и Маја Ковачева, а Тања Дејаноска гласаше против.*

***ТОЧКА 13 -*** *Предлог за донесување Одлука за распишување на конкурс за именување на директор на Фондот за здравствено осигурување на Република Северна Македонија (за едно лице)*

*Во рамките на точката 13, со оглед дека на В.Д. директорот Асаф Абдурамани во февруари 2024 година ќе му истече мандатот а конкурсот за именување директор треба да трае најмалку триесет дена, Управниот одбор едногласно донесе*

***Одлука***

***за распишување на конкурс за именување на директор на Фондот за здравствено осигурување на Република Северна Македонија (за едно лице)***

***ТОЧКА 14 -*** *Разгледување на Барање за зголемување на буџетите на секундарно ниво, поднесено до Управниот одбор од Комората на приватно здравство на Македонија*

*Со оглед дека за прашањата на кои се однесува Барањето од Комората на приватно здравство на Македонија стана збор и се донесоа одлуки во рамките на точката 11, во рамките на точката 14 од дневниот ред не се отвори дискусија за Барањето.*

***ТОЧКА 15 -*** *Разно*

*Во рамките на точката разно, по предлог на претседателот Фадил Цана, Управниот одбор едногласно го донесе следниот заклучок*

***Заклучок:*** *Комисијата за референтни цени на здравствени услуги од Универзитетската клиника за детска хирургија и од Универзитетската клиника за урологија да побара податоци потребни за утврдување на референтна цена на нова здравствена услуга – обрежување.*

*Со донесувањето на заклучокот, дневниот ред беше исцрпен и Управниот одбор во 15.45 часот заврши со работата на Сто педесет и третата седница.*

***Записничар, Управен одбор/Bordi drejtues***

***Христо Трповски Претседател/Kryetar,***

***Дејан Николовски***